翔隼歌送王端公
作者：皎然
朝代：唐

paragraphs: 古人賞神駿，如何秋隼擊。
獨立高標望霜翮，應看天宇如咫尺。
低迴拂地凌風翔，鵬雛敢下鴈斷行。
晴空四顧忽不見，有時獨出青霞傍。
窮陰萬里落寒日，氣殺草枯增奮逸。
雲塞斜飛攪葉迷，雪天直上穿花疾。
見君高情有所屬，贈別因歌翔隼曲。
離亭慘慘客散時，歌盡路長意不足。